KOMISIJOS REGLAMENTAS (EB) Nr. 203/2007
2007 m. vasario 27 d.
iš dalies keičiantis Reglamentus (EB) Nr. 958/2006 ir (EB) Nr. 38/2007, siekiant panaikinti grąžinamąsias išmokas už eksportą į tam tikras paskirties vietas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 40 straipsnio 1 dalies g punktą,
kadangi:
(1)
2006 m. birželio 28 d. Komisijos reglamento (EB) Nr. 958/2006 dėl 2006-2007 prekybos metais vykdomo nuolatinio konkurso siekiant nustatyti eksporto grąžinamąsias išmokas už baltojo cukraus eksportą (2) 1 straipsnyje skelbiamas nuolatinis konkursas, siekiant nustatyti grąžinamąsias išmokas už baltojo cukraus, kurio KN kodas 1701 99 10, eksportą į visas paskirties vietas, išskyrus Albaniją, Bulgariją, Kroatiją, Bosniją ir Hercegoviną, Serbiją ir Juodkalniją (3), Buvusiąją Jugoslavijos Respubliką Makedoniją ir Rumuniją.
(2)
Pagal 2007 m. sausio 17 d. Komisijos reglamento (EB) Nr. 38/2007, skelbiančio nuolatinį konkursą perparduoti eksportui Belgijos, Čekijos, Ispanijos, Airijos, Italijos, Vengrijos, Lenkijos, Slovakijos ir Švedijos intervencinių agentūrų laikomą cukrų (4), 1 straipsnį atitinkamos intervencinės agentūros nuolatinio konkurso tvarka siūlo parduoti eksportui į visas paskirties vietas, išskyrus Albaniją, Kroatiją, Bosniją ir Hercegoviną, Buvusiąją Jugoslavijos Respubliką Makedoniją, Serbiją, Kosovą ir Juodkalniją, 852 681 tonas intervencinių agentūrų priimto cukraus, kurį galima eksportuoti.
(3)
Vadovaujantis Tarybos reglamento (EB) Nr. 318/2006 32 ir 33 straipsniais, eksporto grąžinamosios išmokos gali būti taikomos konkurenciniam atotrūkiui tarp Bendrijos ir trečiųjų šalių eksporto panaikinti. Bendrijos eksportui į tam tikras artimas paskirties vietas ir trečiąsias šalis, kurios Bendrijos produktams taiko lengvatinę importo tvarką, šiuo metu sudarytos ypač palankios konkurencinės sąlygos. Todėl eksporto į šias paskirties vietas grąžinamosios išmokos turėtų būti panaikintos.
(4)
Todėl reglamentus (EB) Nr. 958/2006 ir (EB) Nr. 38/2007 reikėtų atitinkamai iš dalies pakeisti.
(5)
Atsižvelgiant į paraiškų pateikimo pagal reglamentus (EB) Nr. 958/2006 ir (EB) Nr. 38/2007 terminus, šis reglamentas turėtų įsigalioti nedelsiant. Tačiau, siekiant apsaugoti pasiūlymus jau pateikusių konkurso dalyvių teises, jis turėtų būti taikomas tik paraiškoms, pateiktoms po jo įsigaliojimo datos.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 958/2006 1 straipsnio 1 dalis pakeičiama taip:
„1. Siekiant nustatyti grąžinamąsias išmokas už baltojo cukraus, kurio KN kodas 1701 99 10, eksportą į visas paskirties vietas, išskyrus Andorą, Gibraltarą, Seutą, Melilją, Šventąjį Sostą (Vatikano Miesto Valstybę), Lichtenšteiną, Livinjo ir Campione d‘Italia administracinius vienetus, Heligolando salą, Grenlandiją, Farerų salas, Kipro dalis, kurių nekontroliuoja Kipro Respublikos Vyriausybė, Albaniją, Kroatiją, Bosniją ir Hercegoviną, Serbiją (5), Juodkalniją ir Buvusiąją Jugoslavijos Respubliką Makedoniją, skelbiamas nuolatinis konkursas. Vykstant šiam nuolatiniam konkursui skelbiami atskiri konkurso etapai.
2 straipsnis
Reglamento (EB) Nr. 38/2007 1 straipsnis pakeičiamas taip:
„1 straipsnis
Belgijos, Čekijos, Ispanijos, Airijos, Italijos, Vengrijos, Lenkijos, Slovakijos ir Švedijos intervencinės agentūros nuolatinio konkurso tvarka siūlo parduoti eksportui į visas paskirties vietas, išskyrus Andorą, Gibraltarą, Seutą, Melilją, Šventąjį Sostą (Vatikano Miesto Valstybę), Lichtenšteiną, Livinjo ir Campione d‘Italia administracinius vienetus, Heligolando salą, Grenlandiją, Farerų salas, Kipro dalis, kurių nekontroliuoja Kipro Respublikos Vyriausybė, Albaniją, Kroatiją, Bosniją ir Hercegoviną, Buvusiąją Jugoslavijos Respubliką Makedoniją, Serbiją (6) ir Juodkalniją, 852 681 toną intervencinės agentūros priimto cukraus, kurį galima eksportuoti. Didžiausi valstybėms narėms skirti kiekiai nurodyti I priede.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas tik paraiškoms, pateiktoms po šios datos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 27 d.